ฮั่งเส็งปิดพุ่ง 538.36 จุด ขานรับ ECB
ฮั่งเส็งปิดพุ่ง 538.36 จุด ขานรับ ECB
22 ม.ค. 2559

ดัชนีฮั่งเส็งตลาดหุ้นฮ่องกงปิดพุ่งขึ้นแข็งแกร่งในวันนี้ โดยดัชนีฮั่งเส็งทะยาน 538.36 จุด หรือ 2.90% ปิดวันนี้ที่ 19,080.51 จุด เนื่องจากนักลงทุนขานรับถ้อยแถลงของนายมาริโอ ดรากี ประธานธนาคารกลางยุโรป (ECB) ที่ส่งสัญญาณผ่อนคลายนโยบายการเงินเพิ่มเติม รวมทั้งทางการจีนที่ประกาศลดกำลังการผลิตส่วนเกินในอุตสาหกรรมถ่านหิน
ทั้งนี้ นายมาริโอ ดรากี ประธาน ECB เปิดเผยในการแถลงข่าวเมื่อวานนี้ว่า ECB จะทำการทบทวนนโยบายการเงินในการประชุมครั้งหน้าในเดือนมี.ค. โดยถ้อยแถลงของนายดรากีเป็นการส่งสัญญาณว่า ECB อาจผ่อนคลายนโยบายมากขึ้น และมีมาตรการกระตุ้นเศรษฐกิจในเดือนมี.ค.